|  |
| --- |
| Til Social- og Indenrigsudvalget  |

# Vedr. Vidnesbyrd fra mennesker med handicap, psykisk sårbarhed og pårørende

Det står meget skidt til med retssikkerheden på socialområdet. Vidnesbyrdene indsamlet af #enmillionstemmer illustrerer de omfattende problemer på området og bekræfter i høj grad de tilbagemeldinger DH får fra vores medlemsorganisationer.

DH’s medlemsorganisationers rådgivere bliver jævnligt kontaktet af mennesker med handicap og deres pårørende, der i mødet med den kommunale sagsbehandling:

* Har fået afslag på nødvendig hjælp og støtte
* Ikke har fået foretaget en konkret og individuel vurdering af deres behov
* Har fået tilsidesat psykiatere og andre fagpersoners vurderinger
* Ikke er blevet partshørt
* Har oplevet meget lange sagsbehandlingstider
* Har oplevet at kommunen ikke følger Ankestyrelsens afgørelser i klagesager
* Har oplevet manglende viden om deres eller deres børns handicap

Retssikkerhed på socialområdet handler dels om, at den kommunale sagsbehandling lever op til Lov om social service, der har til formål at tilbyde rådgivning, støtte og en række indsatser til mennesker med handicap. Dels at sagsbehandlingens spilleregler på socialområdet følges. Det indebærer fx, at mennesker med handicap inddrages og partshøres i egen sag, og at kommunen udøver god forvaltningsskik. Det indebærer også, at sagsbehandleren taler ordentligt til borgeren og sikrer, at afgørelsen er forståelig.

**DH mener**, at mennesker med handicap skal have den støtte, de har behov for første gang.

### Sådan styrker vi retssikkerheden

DH’s retssikkerhedsforslag har fokus på at styrke sagsbehandlingen og visitationen. For de kommuner, der gentagende gange udfordrer retssikkerheden, er der behov for sanktioner. Derfor har vi også et forslag om at sanktionere de pågældende kommuner.

**DH foreslår** følgende seks initiativer til at styrke *sagsbehandling og visitation* på socialområdet. Forslagene udspringer af DH’s socialpolitik. De fire første forslag er målrettet socialområdet bredt.

* Specialeplanlægning for målgrupper, der har behov for specialiserede ydelser
* Uvildig borgerrådgiver i alle kommuner
* Styrket faglighed i visitationen, bl.a. ved obligatorisk inddragelse af specialiseret viden
* Stærkere myndighedsansvar ved overgange
* Nationale retningslinjer for sagsbehandlingstider og afgørelsesfrister
* Personligt ombud for de mennesker, der ikke kan varetage egne interesser

I dag er der reelt ingen sanktioner over for kommuner, hvor Ankestyrelsen konstaterer fejl i mange sager.

**DH foreslår**, at det Kommunale Tilsyn bliver styrket. Tilsynet skal have en proaktiv rolle, hvor kommuner med omgørelsesprocenter over en hvis procentdel, automatisk undersøges af tilsynet. Tilsynet skal derudover kunne pålægge den pågældende kommune et forløb med Handicap Taskforcen.

Med venlig hilsen

Thorkild Olesen

*formand*